KIRJALLINEN KYSYMYS E-0850/03 esittäjä(t): María Izquierdo Rojo (PSE) neuvostolle. Katastrofit ja yhteisön väestönsuojelujoukot.



Virallinen lehti nro 051 E , 26/02/2004 s. 0052 - 0053



KIRJALLINEN KYSYMYS E-0850/03 esittäjä(t): María Izquierdo Rojo (PSE) neuvostolle (18. maaliskuuta 2003) Aihe: Katastrofit ja yhteisön väestönsuojelujoukot Prestigen uppoamisesta ja siitä aiheutuneesta öljykatastrofista saatujen viimeaikaisten kokemusten perusteella on syytä ottaa huomioon Galiciassa, Kantabrian rannikolla, Portugalissa ja Ranskassa havaitut puutteet ja laiminlyönnit. Valmistelukunnassa puolustusasioita käsittelevä työryhmä, jota komission jäsen Michel Barnier johtaa, on ehdottanut, että perustettaisiin yhteisön väestönsuojelujoukot, joilla torjuttaisiin sekä terrorismia että luonnonkatastrofien väestölle aiheuttamia tuhoja. Mihin toimenpiteisiin puheenjohtajavaltio Kreikka aikoo ryhtyä tässä asiassa? Aikooko se edistää tarpeellisten yhteisön väestönsuojelujoukkojen perustamista? Mihin käytännön toimenpiteisiin se aikoo ryhtyä välittömästi ja keskipitkällä aikavälillä? Vastaus (29. syyskuuta 2003) Neuvosto muistuttaa, että toissijaisuusperiaate on kaikkien niiden EU:n väestönsuojelutoimien ja -politiikkojen perustana, jotka tähtäävät ensisijaisesti jäsenvaltioiden väestönsuojelupolitiikkojen täydentämiseen ja tehostamiseen. On huomattava, että valmistelukunnassa käytyjen keskustelujen ja käsittelyjen tulokset eivät ole velvoittavia ja että Laekenin julistuksen mukaisesti perustamissopimukseen tehtävistä tarkistuksista päättää tätä varten koolle kutsuttava HVK. Neuvosto haluaa huomauttaa, että jäsenvaltiot ovat neuvoston päätöksellä 2001/792/EY, Euratom luodun pelastuspalvelualan mekanismin puitteissa jo yksilöineet tapauskohtaisesti, millaiset toimintavalmiudet pelastuspalvelulla kulloinkin on. Mekanismi kattaa yhteisesti koulutettavat pelastusyksiköt ja arviointi- ja/tai koordinointiryhmät. Neuvosto toteaa kysyjälle, että mekanismi on jo toiminut tuloksellisesti 13. marraskuuta 2002 tapahtuneen Prestigen katastrofin, Keski-Euroopan viimekesäisten tulvien ja Kreikassa luolatutkijoiden pelastamiseksi suoritetun operaation yhteydessä. Lisäksi neuvosto ja komissio hyväksyivät 20. joulukuuta 2002 yhteisen ohjelman yhteistyön tehostamiseksi Euroopan unionissa sellaisten terrorismista aiheutuvien kemiallisten, säteily- ja ydinuhkien seurausten ehkäisemisessä ja rajoittamisessa, jotka kohdistuvat terveyteen, ravintoketjuun, ympäristöön, haavoittuvaan teollisuuteen ja liikenneyhteyksiin; terrorismin uhkien yhteisessä arvioinnissa, ennaltaehkäisevissä toimissa haavoittuvuuden vähentämiseksi, iskujen nopeaan selvittämiseen tähtäävässä valvonnassa sekä keskinäisen avun antamisessa tapauksissa, joihin liittyy terrorismin uhka. Väestönsuojelumekanismit ovat keskeinen osa ohjelmaa. Puheenjohtajavaltio Kreikka on Euroopassa tapahtuneista katastrofeista ja äskettäisestä Prestigen tapauksesta saadun kokemuksen pohjalta sisällyttänyt väestönsuojelun alan ensisijaisiin toimiinsa seuraavat toimet: - Komission alaisuuteen kuuluvan, väestönsuojelutoimia koskevan mekanismin perustamiseen tähtäävien menettelyjen nopeuttaminen sekä EU:n sisällä että ulkopuolella, jotta mekanismi voisi toimia täysipainoisesti. - Katastrofien ehkäisyä koskevien eurooppalaisten toimien ja lainsäädännön hyväksyminen; tätä koskeva EY:n aloite on käsiteltävänä.